Broj: 711-I-965-M-193/22-03-19

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev rukovodećeg državnog službenika Hrvoja Meštrića, ravnatelja Uprave Ministarstva znanosti i obrazovanja, za davanjem mišljenja Povjerenstva**,na 167. sjednici održanoj dana 12. travnja 2022.g. daje sljedeće

**MIŠLJENJE**

 **Sukladno odredbama ZSSI-a, Hrvoje Meštrić, koji je povodom obnašanja dužnosti ravnatelja Uprave Ministarstva znanosti i obrazovanja rukovodeći državni službenik, ne podliježe ograničenjima iz članka 18. ZSSI-a.**

 Obrazloženje

Zahtjev za davanjem mišljenja Povjerenstva podnio je Hrvoje Meštrić, ravnatelj uprave Ministarstva znanosti i obrazovanja. U Povjerenstvu zahtjev je zaprimljen 14. travnja 2022. pod poslovnim brojem 711-U-4170-M-193/22-01-4, povodom kojeg se vodi predmet broj M-193/22.

Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a. Uvidom u registar obveznika Povjerenstvo je utvrdilo da je Hrvoje Meštrić ravnatelj uprave Ministarstva znanosti i obrazovanja od 06. svibnja 2021.g.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev za mišljenje podnio je Hrvoje Meštrić, rukovodeći državni službenik iz članka 3. stavka 3. ZSSI-a te stoga Povjerenstvo daje obrazloženo mišljenje.

Obveznik u zahtjevu postavlja upit odnosi li se članka 18. ZSSI-a na ravnatelje uprava u Ministarstvu koji su i članovi upravnih vijeća javnih ustanova ili drugih pravnih osoba kojima je osnivač Republika Hrvatska.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Nadalje, stavkom 2. istog članka propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

 Povjerenstvo ističe kako je člankom 3. stavkom 3. propisano da se odredbe iz članaka 10. do 14. glave III. i članaka 48. do 50. ovoga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Povjerenstvo dalje navodi kako se navedene odredbe odnose na dužnost obveze podnošenja imovinske kartice te na pokretanje postupka zbog utvrđenja moguće povrede ZSSI-a protiv rukovodećeg državnog službenika koji ne ispuni navedenu obvezu kao i odredbe kojima je uređen postupak provjere podataka iz podnesenih imovinskih kartica te pokretanje postupka zbog kršenja ZSSI-a, ako proizlazi nesklad ili nerazmjer između prijavljene imovine i podataka nadležnih tijela.

Također, primjenjuju se i odredbe članaka 48. do 50. ZSSI-a koje se odnose na sankcije koje se mogu izreći prilikom utvrđivanja povrede ZSSI-a.

Iz navedenog proizlazi da se druge obveze, zabrane i ograničenja propisane ZSSI-om koje obvezuju dužnosnike iz članka 3. stavaka 1. i 2. ZSSI-a ne primjenjuju na rukovodeće državne službenike, odnosno da ih u obnašanju dužnosti ne obvezuje druge odredbe ZSSI-a.

Stoga, rukovodećeg državnog službenika Hrvoja Meštrića u obnašanju dužnosti ravnatelja uprave Ministarstva znanosti i obrazovanja ne obvezuje članak 18. stavak 1. i 2.ZSSI-a pa je Povjerenstvo dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Rukovodeći državni službenik Hrvoje Meštrić, elektroničkom dostavom
2. Objava na internetskoj stranici Povjerenstva
3. Pismohrana